《初三日甲子雨次日雪上元方立春》
元代·方回

我比绛老今何如，甲子三百六十余。
雨多晴少几水旱，往往咎十符占书。
新正三日甲子雨，残腊未春何所生。
通理三白妄自宽，明旦寒檐雪寸许。
耳顺已过从心前，平生目击真可怜。
兵戈屠斫骨骸拄，疾疫葬埋墟墓连。
偶容脱遗鬼录内，贫无人知窘无对。
至此岂可逢歉岁，夜枕梦惊心欲碎。
虽然慎勿尤天公，迩年米价元不穹。
汝自不肯学贪吏，攒眉耸肩甘诗穷。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。